На основу члана 8. став 1. и члана 56. став 2. Закона о Народној скупштини („Службени гласник РС“, број 9/10) и члана 68. Пословника Народне скупштине („Службени гласник РС“, број 20/12 - Пречишћени текст)

Народна скупштина Републике Србије, на седници Трећег ванредног заседања у Тринаестом сазиву, одржаној 11. јула 2023. године, донела је

**О Д Л У К У**

**О ОБРАЗОВАЊУ АНКЕТНОГ ОДБОРА РАДИ УТВРЂИВАЊА ЧИЊЕНИЦА И ОКОЛНОСТИ КОЈЕ СУ ДОВЕЛЕ ДО МАСОВНИХ УБИСТАВА У ОСНОВНОЈ ШКОЛИ „ВЛАДИСЛАВ РИБНИКАР“ И НА ТЕРИТОРИЈИ СМЕДЕРЕВА И МЛАДЕНОВЦА - У МАЛОМ ОРАШЈУ И ДУБОНИ, УТВРЂИВАЊА ПРОПУСТА У ВРШЕЊУ НАДЛЕЖНОСТИ И ПРЕДУЗИМАЊУ ОДГОВАРАЈУЋИХ РАДЊИ, УТВРЂИВАЊА ОДГОВОРНОСТИ НАДЛЕЖНИХ ЛИЦА И ПРЕДЛАГАЊА** **МЕРА**

1. Образује се Анкетни одбор ради утврђивања чињеница и околности које су довеле до масовних убистава у основној школи „Владислав Рибникар“ и на територији Смедерева и Младеновца - у Малом Орашју и Дубони, утврђивања пропуста у вршењу надлежности и предузимању одговарајућих радњи, утврђивања одговорности надлежних лица и предлагања мера (у даљем тексту: Анкетни одбор).

2. Анкетни одбор чине народни посланици из свих посланичких група као и посланици који не припадају ни једној посланичкој групи у Народној скупштини, које одређује председник посланичке групе односно договором већине народних посланика који не припадају ни једној посланичкој групи, при чему је укупан број чланова Анкетног одбора двадесет три (23), а број представника сваке посланичке групе следећи:

- Посланичка група УЈЕДИЊЕНИ - ССП, ПСГ, ПРЕОКРЕТ, СЛОГА - 2, Посланичка група НАДА - НОВИ ДСС - ПОКС - 1, Посланичка група Народна странка - 1, Посланичка група Демократска странка - ДС - 1, Посланичка група МОРАМО - ЗАЈЕДНО - 1, Посланичка група Српска странка Заветници - 1, Посланичка група СРПСКИ ПОКРЕТ ДВЕРИ - ПАТРИОТСКИ БЛОК - 1, Посланичка група ЗЕЛЕНО - ЛЕВИ КЛУБ, НЕ ДАВИМО БЕОГРАД, МОРАМО - 1, Посланици који не припадају ни једној посланичкој групи - 2.

- Посланичка група „АЛЕКСАНДАР ВУЧИЋ - ЗАЈЕДНО МОЖЕМО СВЕ“ - 5, Посланичка група ИВИЦА ДАЧИЋ - Социјалистичка партија Србије (СПС) - 2, Посланичка група Јединствена Србија - Драган Марковић Палма - 1, Посланичка група Социјалдемократска партија Србије - 1, Посланичка група ПУПС - солидарност и правда - 1, Посланичка група ЗА ПОМИРЕЊЕ СПП - УСС - ДСХВ - 1 и Посланичка група Савез војвођанских Мађара - 1.

Председник посланичке групе односно посланици који не припадају ни једној посланичкој групи одређују народног посланика за члана Анкетног одбора у року од три дана од дана ступања на снагу ове одлуке.

Анкетни одбор је конституисан и сматраће се да ради у пуном саставу ако више од половине свих посланичких група у Народној скупштини има свог представника у Анкетном одбору.

3. Прву седницу Анкетног одбора сазива председник Народне скупштине у року од седам дана од ступања на снагу ове одлуке.

До избора председника Анкетног одбора првој седници председава најстарији присутни члан Анкетног одбора.

Анкетни одбор на првој седници бира, из редова својих чланова, председника из редова највеће опозиционе посланичке групе и заменика председника из редова највеће посланичке групе.

4. Задатак Анкетног одбора је:

- да утврди чињенице и околности које су довеле до масовних убистава у основној школи „Владислав Рибникар“ дана 3. маја 2023. године и на територији Смедерева и Младеновца - у Малом Орашју и Дубони, дана 4. маја 2023. године;

- да утврди евентуалне пропусте у вршењу надлежности и предузимању одговарајућих радњи;

- да утврди евентуалну одговорност надлежних лица и да предложи посебне и опште мере како би понављање сличних трагедија у Републици Србији било осујећено.

5. Анкетни одбор има право да од државних органа и организација, тражи податке, исправе и обавештења, као и да узима изјаве од појединаца које су му потребне за извршење задатака утврђених овом одлуком.

6. Анкетни одбор је дужан да задатке утврђене овом одлуком изврши у року од 30 дана од дана конституисања.

Анкетни одбор је дужан да поднесе Народној скупштини извештај са предлогом мера у року из става 1. ове тачке.

Анкетни одбор престаје са радом даном одлучивања о његовом извештају на седници Народне скупштине.

7. Ова одлука ступа на снагу даном објављивања у „Службеном гласнику Републике Србије“.

РС број 35

У Београду, 11. јула 2023. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

др Владимир Орлић